Hvor meget betaler McDonalds egentlig i skat? | Mellemfolkeligt Samvirke
Af Ann-Marie Kaalby og Hannah Brejnholt
I efteråret 2017 blev 13,4 mio. dokumenter lækket – de såkaldte Paradise-Papirer – som viste, hvordan selskaber, kendte og kongelige undgik at betale skat. I dag – d. 21. juni – skal Europa-Parlamentet så diskutere, hvad vi egentlig lærte om smuthullerne i europæisk lovgivning og virksomheders aggressive skatteplanlægning i EU.
Europa-Parlamentet har inviteret både Nike og McDonald’s til anden del af høringen, hvor multinationale virksomheders påstået aggressive planlægning skal diskuteres. Dette kommer efter at EPSU (der er en organisation der samler europæiske fagforeninger) i maj 2018 udgav deres rapport ”Unhappier Meal”, der viste, at McDonald’s virksomhedsstruktur kun er blevet mere kompliceret, end den var i 2015, da EPSU først undersøgte virksomheden.
Mellemfolkeligt Samvirke har rejst spørgsmålet om, hvor og hvor meget skat McDonalds betaler herunder i Danmark, hvor McDonald’s danske partner, Food Folk Danmark ApS, kunne vise at de betaler selskabsskat i Danmark. Men spørgsmålet, der består er, hvor meget betaler McDonald’s og deres partnere egentlig i skat i Europa og andre dele af verden?
Hvorfor har McDonald’s fornyeligt rykket virksomheden ”McD Europe Franchising Sàrl” fra Luxembourg til Delaware i USA, som går får at være et skattely. Offentlighed har meget begrænset mulighed for at få indsigt i virksomhedens transnationale aktiviteter. Og hvorfor er McDonald’s internationale hovedkvarter rykket fra Luxembourg til Storbritannien, umiddelbart efter at Storbritannien meldte ud at de ville forlade EU?
Mellemfolkeligt Samvirke venter spændt på om vi i denne omgang vil få svar på disse spørgsmål fra McDonald’s, således, at vi kan få klarhed om, hvorvidt McDonald’s benytter sig af aggressiv skatteplanlægning til at undgå at betale skat i Europa og resten af verden.